Praha 21. augusta (TASR) - Česká pojišťovna (ČP) bude po tohtoročných povodniach v Českej republike vyplácať poistné v objeme 8 miliárd Kč a vybavovať bude vyše 100 000 poistných udalostí. Informoval o tom dnes hovorca ČP Richard Kapsa.
"Ľudia sa nemusia obávať, že nebude dosť peňazí na vyplácanie škôd," uviedol s tým, že i v roku 1997 poisťovňa vtedajšie záplavy zvládla. Podľa doterajších hodnotení ekonómov sú škody po tohtoročných záplavách dvojnásobne vyššie než v roku 1997.
ČP s trhovým podielom 40 % patrí medzi najdôležitejšie poistné ústavy na českom trhu. Minulý rok dosiahlo jej predpísané poistné 31 miliárd Kč. ČP spravuje vyše 15 miliónov poistných zmlúv, jej bilančná suma v prvom polroku predstavovala 108,7 miliardy Kč a objem technických rezerv 86,8 miliardy Kč. Vlastný kapitál spoločnosti prevyšuje 12,2 miliardy Kč, základný kapitál dosahuje 3,4 miliardy Kč. Hlavným akcionárom v ČP je finančná skupina PPF, ktorej patrí 83,5 %.
* spravodajkyňa TASR Kamila Pešeková we nel
* * *